Na temelju članka 7. stavak 5. Zakona o kulturnim vijećima i financiranju javnih potreba u kulturi (NN br. 83/22) Gradonačelnik Grada Kastva raspisuje sljedeći

**DODATNI JAVNI POZIV**

**za financiranje javnih potreba u kulturi u 2023. godini**

Predmet ovog Javnog poziva je prikupljanje prijava programa i projekata za financiranje ili sufinanciranje javnih potreba u kulturi u 2023. godini.

Sredstva iz proračuna Grada Kastva osigurana za financiranje javnih potreba u kulturi namijenjena su potpori programima i projektima, aktivnostima i manifestacijama u kulturi od interesa za Grad Kastav, a dodjeljuju se na temelju provedenog javnog poziva koji se objavljuje na mrežnim stranicama Grada Kastva.

Ovim Javnim pozivom dodjeljuju se sredstva iz proračuna Grada Kastva, koja nisu raspoređena Odlukom o financiranju javnih potreba u kulturi za 2023.godinu (KLASA:402-08/22-01/31, URBROJ: 2170-07-02/02-23-15 od 6. ožujka 2023.g.) u ukupnom iznosu od 7.850,00 eur-a.

Javnim pozivom definiraju se područja javnih potreba u kulturi, prioriteti i ciljevi, postupak dodjele financijskih sredstava, uvjeti i kriteriji za dodjelu financijskih sredstava, način prijave, rokovi, postupak objave rezultata, postupak podnošenja prigovora, postupanje s prijavama nakon provedbe Javnog poziva, postupak ugovaranja odobrenih sredstava, način korištenja odobrenih sredstava, način izvještavanja te praćenja korištenja sredstava sukladno Zakonu o kulturnim vijećima i financiranju javnih potreba u kulturi.

Prijave se podnose za sljedeća područja:

1. kultura

2. knjižna, nakladnička i knjižarska djelatnost

3. glazbena i glazbeno scenska umjetnost

4. audiovizualna umjetnosti i interdisciplinarne i nove umjetničke i kulturne prakse

5. kultno-umjetnički amaterizam

6. likovna umjetnost

7. djelatnost zaštite, očuvanja i održivog upravljanja kulturnom baštinom

Kriteriji i prioriteti temeljem kojih će se utvrđivati prednost pri analizi prijavljenih programa i Fprojekata su:

* afirmacija kulturnog identiteta Grada Kastva
* poticanje rada udruga i umjetničkih organizacija koje imaju zaposlene profesionalce u kulturi
* poticanje programa rada strukovnih udruga u kulturi
* jačanje kulture i umjetnosti u javnom prostoru
* razvoj izdavačke djelatnosti
* ostvarenje partnerstva na programu

Grad Kastav će dodjeljivati sredstva za financiranje programa i projekata organizacijama (u daljnjem tekstu: Korisnici) uz uvjet da:

* su upisani u odgovarajući Registar;
* su registrirani kao udruge, zaklade, ustanove ili druge pravne osobe čija temeljna svrha nije stjecanje dobiti;
* su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonima;
* program ili projekt koji prijave na javni poziv Grada Kastva bude ocijenjen kao značajan (kvalitetan, inovativan i koristan) za razvoj društva i zadovoljenje javnih potreba Grada definiranih razvojnim i strateškim dokumentima, odnosno uvjetima svakog pojedinog poziva;
* su uredno ispunili obveze iz svih prethodno sklopljenih ugovora o financiranju iz proračuna Grada Kastva i drugih javnih izvora;
* nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Grada Kastva;
* se protiv Korisnika, odnosno osobe ovlaštene za zastupanje i voditelja programa, ne vodi kazneni postupak i nije pravomoćno osuđen za prekršaje ili kaznena djela definirana Uredbom;
* imaju zadovoljavajuće organizacijske kapacitete i ljudske resurse za provedbu programa ili projekta, programa javnih potreba ili javnih ovlasti, odnosno pružanje socijalnih usluga;
* imaju uređen sustav prikupljanja članarina te uredno predaju sva izvješća Gradu Kastvu i drugim institucijama.

Na Javni poziv mogu se prijaviti udruge i ostale organizacije (u daljnjem tekstu: Prijavitelji) koje imaju sjedište u Republici Hrvatskoj te su registrirane za obavljanje djelatnosti u navedenim područjima.

Prijave na ovaj Javni poziv moraju sadržavati sljedeću obveznu dokumentaciju:

1. **Ispunjene prijavne obrasce\*:**

 Obrazac 1 Obrazac opisa programa ili projekta

 Obrazac 2 Obrazac proračuna programa ili projekta

 Obrazac 3 Izjava o partnerstvu (ukoliko se prijavljuje u partnerstvu)

 Obrazac 4 Prijava potrebe korištenja prostora za provedbu programa ili projekta

 Obrazac 5 Izjava o financiranim projektima

 Obrazac 6 Izjava o nepostojanju dvostrukog financiranja

 \*Prijavni obrasci moraju biti ispunjeni putem računala, isprintani, potpisani i pečatirani.

2. **Životopis voditelja ili voditeljice programa.**

3. **Izvadak iz odgovarajućeg registra, ne stariji od 3 mjeseca od dana objave ovog Javnog poziva.**

4. **Uvjerenje da se protiv osobe ovlaštene za zastupanje Prijavitelja, a koja je potpisala prijavne obrasce, ne vodi kazneni postupak i nije pravomoćno osuđena za prekršaje ili kaznena djela, ne starije od 3 mjeseca od dana objave ovog Javnog poziva.**

5. **Preslika ovjerenog financijskog izvješća o poslovanju, ili odluku upravljačkog tijela Prijavitelja da se ne sastavlja financijsko izvješće (za one organizacije koje nisu obveznici sastavljanja financijskog izvješća), za 2022. godinu.**

6. **Potvrda nadležne Porezne uprave o nepostojanju duga Prijavitelja, ne starija od 30 dana od dana objave ovog Javnog poziva.**

7. **Potvrda o nepostojanju duga Prijavitelja prema Gradu Kastvu\*\*, ne starija od 30 dana od dana objave ovog Javnog poziva.**

 \*\*Zahtjev za izdavanje potvrde može se zatražiti na e-mail: tatjana.sirola@kastav.hr

Osim obvezne dokumentacije, Prijavitelji mogu priložiti i sljedeću dokumentaciju koja dokazuje ili predstavlja rad Prijavitelja i partnera:

* fotografije, videozapise i zvučne zapise;
* publikacije;
* najave i članke iz medija;
* pisma preporuke relevantnih institucija i donatora.

Prijave pristigle izvan roka određenog ovim Javnim pozivom, nepotpune prijave i prijave Prijavitelja koji ima nepodmirene obveze prema Gradu Kastvu, neće se razmatrati.

Prijave se dostavljaju:

a) **putem e-mail adrese:** **info@kastav.hr** **, s naslovom e-maila ''Prijava na Javni poziv za javne potrebe u kulturi u 2023. godini'', ili**

b) **preporučeno poštom na adresu Grad Kastav, Zakona kastafskega 3, 51215 Kastav, s naznakom ''Prijava na Javni poziv za javne potrebe u kulturi u 2023. godini'', ili**

c) **osobnom predajom u pisarnici Grada Kastva na adresi Grad Kastav, Zakona kastafskega 3, 51215 Kastav, u zatvorenoj kuverti s naznakom ''Prijava na Javni poziv za javne potrebe u kulturi u 2023. godini''.**

**Prijave se dostavljaju zaključno s 25. kolovoza 2023. godine.**

Obrasci prijave dostupni su na mrežnoj stranici Grada Kastva: [www.kastav.hr](http://www.kastav.hr). U slučaju potrebe, dodatne informacije mogu se dobiti na telefon 051/688-210 ili na e-mail: neva.andonov@kastav.hr.

Odluka o dodjeli financijskih sredstava s popisom odobrenih i odbijenih programa objavljuje se na mrežnim stranicama Grada Kastva.

S Prijaviteljima kojima su odobrena financijska sredstva na temelju odluke o dodjeli financijskih sredstava, Grad Kastav sklapa ugovor o financiranju.

Odobrena sredstva moraju se koristiti namjenski, uz poštivanje ugovorenih rokova izvršenja programa, projekta ili aktivnosti te ugovorenih rokova dostave polugodišnjih i godišnjih izvješća. Ako korisnik sredstava nenamjenski koristi sredstva, ne izvrši program ili ne podnese propisana izvješća, dužan je vratiti primljena sredstva zajedno sa zakonskim zateznim kamatama obračunatim od dana primitka sredstava.

Grad Kastav zadržava pravo praćenja izvršenja programa korisnika financijskih sredstava te kontrole namjenskog korištenja sredstava do pet godina nakon završetka programa.

Korisnik financijskih sredstava obvezan je u svim tiskanim i elektroničkim materijalima kao i medijskim objavama na vidljivom mjestu istaknuti grb i naziv Grada Kastva kao institucije koja sufinancira program ili projekt koji je predmet ugovora.

KLASA: 402-08/22-01/31

URBROJ : 2170-7-02/02-23-32

Kastav, 24. srpnja 2023.g.

 Gradonačelnik Grada Kastva

 Matej Mostarac